lv fr sl lv lv lv lv en lv lv lt lv hu lv lv lv lv es en en en en en en en en lv de lv lv en lv lv lv lv lv lv lv lv lv lv lv lv lv lv lv lv lv th nl en en pt en en en en fr en sv fr de de fr fr fr sv en fr en ja fr de fr es nb fr de en en sv de de fr en fr it fr de en en sl zh eu lv lv sl en lv lv
Dziesmas KLUSA NAKTS, SVĒTA NAKTS
Notikumu kalendārs Arhīvs notikumu kalendārs
Konkurss - koncertcikls "Talants Latvijai"
RLB kultūrizglītības centrs Knīpas un Knauķi!
Dziesmas KLUSA NAKTS, SVĒTA NAKTS
200 gadu jubilejas koncerti Latvijas baznīcās
Svinot Franca Ksavera Grūbera (Franz Xaver Gruber) Ziemassvētku dziesmas KLUSA NAKTS, SVĒTA NAKTS divsimto jubileju, no 9. līdz 26. decembrim  septiņās Latvijas baznīcās viesosies vokālā grupa PUTNI, ģitārists Matīss ČUDARS, klavesīniste Ieva SALIETE un klarnetists Jēkabs NĪMANIS. Koncerta programmā ietverti vairāki jauni Klusa nakts, svēta nakts aranžējumi, Matīsa Čudara un Jēkaba Nīmaņa jaundarbi un citas Ziemassvētku dziesmas jaunās skaņās.
“Katru gadu klausītājus cenšamies iepriecināt ar ko jaunu, kvalitatīvu un skaistu. Mūsu jauno programmu iedvesmojusi viesošanās vēsturiskajā Stille Nacht kapelā Austrijā, kur savulaik Francs Grūbers pirmoreiz dziedāja Klusa nakts, svēta nakts. Dziesma mūsdienās tulkota vairāk nekā 140 valodās, kļuvusi par Ziemassvētku himnu un iekļauta UNESCO nemateriālā kultūras mantojuma sarakstā. Klusa nakts, svēta nakts simbolizē mieru, prieku un svētku sajūtu – šīs ir vērtības, ko Ziemassvētku laikā gribam sniegt arī saviem klausītājiem,” stāsta vokālās grupas Putni vadītāja Antra Dreģe. “Oriģinālu skanējumu koncerta programmai šogad piešķirs arī neparastais instrumentu sastāvs: Ieva Saliete klausītājus iepazīstinās ar viduslaiku klavesīna īpašo toni, savukārt Matīss Čudars un Jēkabs Nīmanis Putnu balsis kuplinās ar ģitāras un klarnetes partijām.”
Matīss Čudars, ko pazīstam kā vienu no labākajiem jaunās paaudzes latviešu džeza ģitāristiem, speciāli šai programmai radījis jaundarbu Es nomodā par tevi palecos, kur satiekas trīs savstarpēji ļoti atšķirīgu autoru – Ivetas Šimkus, Arvīda Ulmes un Aivara Neibarta – dzejas rindas. Tās, Matīsa Čudara mūzikā ietērptas, veido vienotu organismu – ceļojumu no introvertas apceres par dzīves mistēriju, cauri mīlestības apliecinājumiem pret Dievu, uz ekstravertu dzīvotprieku. Koncertā dzirdēsim arī komponista versiju dziesmai Klusa nakts, svēta nakts un darbu Gaismas Dievs, kas tapis, iedvesmojoties no Jēkaba Graubiņa melodijas.
Savas versijas Ziemassvētku dziesmām piedāvā arī komponists Jēkabs Nīmanis, kura aranžējumā skanēs gan Klusa nakts, svēta nakts, gan Jāzepa Vītola Dievs, mīļais tētiņ. Par savu jaundarbu Naktī bira zelta rasa Jēkabs Nīmanis saka: “Izvēlējos Teodora Zeiferta tekstu, kas komponēts jau vairākkārt, un uzrakstīju tam jaunu melodiju, kas korelē gan ar folkloru, gan tradicionālu Ziemassvētku korāli, veidojot jaunu un interesantu sajūtu.”
Savukārt, Ievas Salietes izpildījumā dzirdēsim vairākas daļas no Codex de Faenza – 15. gadsimta manuskripta, kurš līdz mūsdienām atnesis senākos taustiņmūzikas darbus.
Ar programmu KLUSA NAKTS, SVĒTA NAKTS vokālā grupa Putni šogad noslēgs  savu 25. jubilejas gadu, kas bijis bagāts koncertiem un panākumiem arī ārpus Latvijas. Šis gads Putniem bijis ražīgs sadarbības laiks ar vairākiem latviešu komponistiem –  šogad atskaņoti Georga Pelēča, Selgas Mences, Līvas Blūmas un Annas Veismanes jaundarbi –, tāpat baznīcās visā Latvijā izskanējusi programma Sv. Hildegardes dziedājumi, kas veltīta viduslaiku mistiķes Bingenes Hildegardes radošajam mantojumam un tapusi kopā ar katoļu priesteriem. Putni šogad koncertējuši visdažādākajām auditorijām – divu nedēļu koncerttūrē ASV klausītājiem sniegts plašs ieskats latviešu mūzikas mantojumā, savukārt skolēni Latvijā projekta Skolas soma ietvaros iepazīstināti ar laikmetīgo mūziku programmā Vārds un mūzika. DaDa.
Dziemas KLUSA NAKTS, SVĒTA NAKTS 200 gadu jubilejas koncertus organizē Kultūras biedrība SPEKTRS un DIGG DEEP MGMT. Koncerti notiks:
•      Svētdien, 9.12. plkst. 17.00 Ķekavas Ev. luteriskajā baznīcā
•      Piektdien, 14.12  plkst. 19.00 Ogres Ev. luteriskajā baznīcā
•      Svētdien, 16.12. plkst. 19.00 Rīgas Jaunajā Svētās Ģertrūdes Ev. lut. baznīcā
•      Sestdien, 22.12. plkst. 19.00 Smiltenes Ev. luteriskajā baznīcā
•      Svētdien, 23.12. plkst  18.00 Liepājas Sv. Jāzepa katedrālē
•      Otrdien, 25.12. plkst. 18.00 Kuldīgas Sv. Annas Ev. lut. baznīcā
•      Trešdien, 26.12. plkst.  17.00 Dobeles Ev. luteriskajā baznīcā
Biļešu cenas iepriekšpārdošanā Biļešu paradīzes kasēs 10€. Koncerta dienā pie ieejas baznīcā biļešu cena 12€. Koncertā Rīgā ieeja par ziedojumiem. Koncertus atbalsta VKKF, Rīgas Dome, Ogres novada pašvaldība, Liepājas dome, Ķekavas novada pašvaldība, Dardedze hologrāfija, LR3 Klasika.
+371 67 222 932
+371 673 585 66
Merķeļa iela 13, Rīga, LV-1050, Latvija